Karsten Lauritzen (V), 2013-05-21:
Vi behandler jo her et beslutningsforslag fra Dansk Folkeparti og De Konservative, og jeg vil da godt starte med at sige tak til dem for at tage den her debat op i Folketingssalen.
I Venstre er vi dybt, dybt bekymrede for den rocker-bande-konflikt eller -krig, som man ser udspille sig.
Det fylder måske ikke så meget længere på mediernes dagsorden, som det gjorde i de første måneder her i 2013,
men vi tror sådan set, at problemet er det samme eller endda af voksende størrelse.
I TV 2 Nyhederne i går havde man lavet optagelser med skjult kamera ude fra det centrale Nørrebro af hashhandel, som er styret af rockere og bander og foregår fuldstændig åbenlyst mellem legepladsen, hvor børnene leger, og boligområder, hvor ganske almindelige lovlydige københavnere bor, og der er der så kriminelle bander, der bedriver deres kriminelle virksomhed, og det er på trods af, at regeringen er så stolt af alle de initiativer, den har taget.
Der bliver man bare nødt til at se på, om det har hjulpet.
Det kan godt være.
Men har det hjulpet nok?
Nej, det har det ikke.
Og derfor er det Venstres opfattelse, at vi må overveje nye ting, også lovgivningsmæssige initiativer.
Jeg må helt ærligt sige, at jeg er noget skuffet over, at det eneste justitsministeren vil, er at bede sine embedsmænd om at overveje en lang række ting.
Hvis vi fik en reel politisk diskussion, kunne vi måske komme nogle steder i forhold til at få begrænset den magt og indflydelse, som rockere og bander har.
Man må også bare undre sig over justitsministerens svar, hans afvisning af det her beslutningsforslag, altså at ministeren fremhæver, at der er et embedsmandsudvalg, hvor der ikke er nogen hellige køer, så de skal kigge på alting.
Men så bruger ministeren egentlig ikke ret mange ord på at forholde sig til forslaget i dets indhold.
Sådan et forslag her kan man ikke diskutere i det her embedsmandsudvalg, og derfor kan man så undre sig over, hvad der mon kommer ud af det, og i Venstre er vi ikke særlig optimistiske.
Vi synes, vi skulle have en reel politisk diskussion, en forhandling hos justitsministeren, hvor vi i fællesskab prøver at løse den rocker-bande-konflikt, som hver dag gør livet utrygt for rigtig, rigtig mange indbyggere i vores land.
Vi kan godt se nogle problemer i det beslutningsforslag, som ligger her fra Dansk Folkeparti og De Konservative, og som oprindelig er justitsministerens forslag, og det er, fordi der kan være spørgsmål i forhold til grundloven og internationale konventioner, men vi ønsker sådan set justitsministerens og Justitsministeriets vurdering på skrift af, hvor spændingsfeltet ligger henne, altså hvor langt man kan gå, og det vil vi selvfølgelig bede om i den udvalgsbehandling, som kommer efterfølgende.
Vi må have en vurdering af, hvor langt man kan gå, om man kan gå videre, og når vi har den vurdering, kan vi tage en reel substansmæssig politisk diskussion af, om man ønsker at gå i den her retning.
Noget lignende som det, der bliver foreslået her, er jo trådt i kraft i Tyskland med stor succes, og vi ved også, bl.a. fra nogle episoder, som er beskrevet af Syd- og Sønderjyllands Politi, at den nuværende rockerlov har nogle begrænsninger.
Derfor vil vi gerne være med til fordomsfrit at diskutere inden for rammerne af grundloven, inden for rammerne af internationale konventioner, om man kunne udvide den lovgivning, som ligger.
Men forudsætningen for det er, at justitsministeren vil komme med en vurdering af, hvor det her præcis er grundlovsstridigt, hvad det præcis er for nogle konventioner.
Vi undrer os i den forbindelse over, at justitsministeren, dengang ministeren ikke var minister, men altså retsordfører for Socialdemokraterne, kunne komme med det her forslag, kunne udtale sig til Jyllands-Posten, at man ville se nærmere på det her, når man så nu er gået fuldtstændig i den anden grøft, uden at man i øvrigt kan fremlægge dokumentation for, hvor det så er, der er problemer med grundloven, hvor der er problemer med de internationale konventioner.
Modsat justitsministeren har vi i Venstre et ønske om at få løst det her problem i fællesskab og også ved at overveje nye lovgivningsmæssige initiativer.
Vi tror ikke på, at det at fremsætte et lovforslag, der handler om banditter i habitter og om økonomisk kriminalitet, hvor man i en eller anden sidebemærkning nævner noget med økonomisk kriminalitet og bander og foreslår udvidet adgang til hemmelig ransagninger, er sådan et magisk våben, der får bandekonflikten til at forsvinde.
Det kan justitsministeren godt stå på Folketingets talerstol og forsøge at bilde de folk, der lytter med, ind – og i øvrigt også sine folketingskolleger og ministerkolleger – men det er fuldstændig løsrevet fra virkeligheden, og det hjælper ikke ret meget.
I Venstre vil vi være med til de ting, der virker, vi vil ikke være med til løsningsforslag, som ingen virkning har, eller som har meget ringe effekt, og derfor går vi også fordomsfrit og inden for rammerne af grundloven ind i debatten om det her forslag.